Ռաֆայէլ Պետրոս ԻԱ. Մինասեան

Կաթողիկոս պատրիարք **Ռաֆայէլ Պետրոս ԻԱ. Մինասեան** (), Հայ կաթողիկէ եկեղեցւոյ 21-րդ եւ ներկայ պատրիարքն է: 26 Սեպտեմբեր 2005-էն մինչեւ 24 Յունիս 2011, ան կը ստանձնէ Երուսաղէմի եւ Ամմանի փոխանորդութեան պատրիարքական փոխանորդի պաշտօնը: Ապա մինչեւ 23 Սեպտեմբեր 2021, ան կը վարէ Հայ կաթողիկէ եկեղեցւոյ Արեւելեան Եւրոպայի թեմի առաջնորդութեան պաշտօնը: Այս թեմին մաս կը կազմեն Հայաստանը, Վրաստանը, Ռուսիան եւ Ուքրանիան:

## Կենսագրութիւն
Ռաֆայէլ Ֆրանսուա Մինասեան ծնած է Պէյրութ, 24 Նոյեմբեր 1946-ին: 1958-ին կը մտնէ Զմմառի պատրիարքական միաբանութեան ընծայարան, ուր կը ստանայ դպրոցական բարձրագոյն կրթութիւն: 1966-ին կը մեկնի Հռոմ, ուր իր ուսումը կը շարունակէ քահանայապետական Լեւոնեան հայ վարժարանի եւ ապա կ'աշակերտէ քահանայապետական Գրիգորեան համալսարանէն ներս, ուր կը ստանայ փիլիսոփայութեան եւ աստուածաբանութեան վկայականները: Անկէ ետք կ'անցնի Հռոմի Սալեզեան համալսարան, ուր կը մասնագիտանայ գործնական հոգեբանութեան մէջ:

24 Յունիս 1973-ին, Պէյրութի մէջ կը ձեռնադրուի կուսակրօն քահանայ: Մինչեւ 1980 կը ստանձնէ Պէյրութի Ս. Գրիգոր Լուսաւորիչ – Ս. Եղիա աթոռանիստ եկեղեցւոյ հովուութիւնը: 1978-ին կը նշանակուի Լիբանանի հայ կաթողիկէ եկեղեցական ատեանի քարտուղար, ապա եկեղեցական դատաւոր` մինչեւ 1989:

1980-էն 1984 Քասլիքի Ս. Հոգի համալսարանին մէջ կը դասաւանդէ ծիսագիտութիւն: 1983-էն 1986 կը ստանձնէ Զալքայի Ս. Խաչ եկեղեցւոյ ժողովրդապետութեան պաշտօնը: Իր շնորհիւ է որ կը կառուցուի Զալքայի Ս. Խաչ եկեղեցին: 

1986-էն 1988 ան պատրիարքական քարտուղարն էր: 

1988-էն 1990 դարձեալ կը ստանձնէ Զալքայի Ս. Խաչ եկեղեցւոյ ժողովրդապետութեան պաշտօնը` միաժամանակ վարելով նորակառոյց պատրիարքական վարժարանի տնօրէնի պաշտօնը:

1990-ին կը նշանակուի Միացեալ Նահանգներու մէջ Քալիֆորնիա նահանգի ժողովրդապետ եւ այս պաշտօնը կը վարէ մինչեւ 2006:

Ան եղած է «Armenian Alliance» բարեգործական հիմնադրամի հիմնադիր գլխաւոր անդամներէն մէկը, որուն հովանաւորութեամբ Հայաստանի մէջ կ'իրականացուին բազմաթիւ մարդասիրական եւ բարեգործական ծրագիրներ: Հայր Ռաֆայէլ Մինասեան Կլենտէյլի մէջ կը ձեռնարկէ հայ կաթողիկէ Ս. Գրիգոր Լուսաւորիչ եկեղեցւոյ կառուցման, որուն օծումը տեղի կ'ունենայ 2001-ին` ի յիշատակ Հայաստանի մէջ քրիստոնէութեան ընդունման 1700-ամեակին:

Սեպտեմբեր 2005-ին Ներսէս Պետրոս ԺԹ. կաթողիկոս պատրիարքը Ռաֆայէլ վրդ. Մինասեանը կ'անուանէ պատրիարքական փոխանորդ Երուսաղէմի եւ Ամմանի փոխանորդութեան: Նոյն տարին, ան Իտալիոյ մէջ կը հիմնէ «Թելէ Փաչէ» պատկերասփիւռի կայանը:

2009-ին Երուսաղէմի Հայ կաթողիկէ համալիրին մէջ գտնուող Քրիստոսի Խաչի ճանապարհի 4-րդ կայանին մէջ հայր Ռաֆայէլ կը հաստատէ Սուրբ Հաղորդութեան մնայուն երկրպագութիւնը, որուն շարունակականութիւնը կ'ապահովեն Սուրբ Պօղոսի միաբանութեան քոյրերը:

24 Յունիս 2011-ին Պենետիկտոս ԺԶ. սրբազան քահանայապետի յատուկ պապական կոնդակով, Հ. Ռաֆայէլ Մինասեան կ'արժանանայ եպիսկոպոսական կարգի, իբրեւ նոր նշանակուած տիտղոսաւոր արքեպիսկոպոս կապադովկեան Կեսարիոյ հայոց եւ առաջնորդ Հայաստանի, Վրաստանի, Ռուսիոյ եւ Արեւելեան Եւրոպայի կաթողիկէ հայոց: Եպիսկոպոսական ձեռնադրութիւնը տեղի կ'ունենայ 16 Յուլիս 2011-ին Պէյրութի Ս. Գրիգոր Լուսաւորիչ – Ս. Եղիա աթոռանիստ եկեղեցւոյ մէջ` ձեռամբ Ներսէս Պետրոս ԺԹ. կաթողիկոս պատրիարքին, ներկայութեամբ Վատիկանի Արեւելեան եկեղեցիներու ժողովի կառավարիչ  գարտինալ Լէոնարտօ Սանտրիին: 7 Օգոստոս 2011-ին, Շիրակի մարզի Արեւիկ գիւղի Ս. Գրիգոր Լուսաւորիչ եկեղեցւոյ մէջ տեղի կ'ունենայ Ռաֆայէլ արք. Մինասեանի գահակալութեան արարողութիւնը:

23 Սեպտեմբեր 2021-ին Ռաֆայէլ արք. Մինասեանը կը դառնայ Տանն Կիլիկիոյ կաթողիկէ հայոց ԻԱ. կաթողիկոս պատրիարք` առնելով գերերջանիկ Ռաֆայէլ Պետրոս ԻԱ. Մինասեան անունը:

## Ծանօթագրութիւններ

## Տե՛ս նաեւ
* Հայ Կաթողիկէ Եկեղեցւոյ Կաթողիկոսներու ցանկ

Ստորոգութիւն:24 Նոյեմբերի ծնունդներ
Ստորոգութիւն:1946 ծնունդներ
Ստորոգութիւն:Պէյրութ ծնունդներ
Ստորոգութիւն:Անձինք այբբենական կարգով
Ստորոգութիւն:Հայեր
Ստորոգութիւն:Պատրիարքներ
Ստորոգութիւն:Կաթողիկոսներ
Ստորոգութիւն:Կրօնական անձնաւորութիւններ
Ստորոգութիւն:Կղերականներ
Ստորոգութիւն:Հայ Կաթողիկէ կաթողիկոսներ